Diari Oficial de la Generalitat Valenciana


Sumari del DOGV 7731, del 01-03-2016 (2016/1363)

RESOLUCIÓ de 26 de febrer de 2016, del director general de Relacions amb les Corts, per la qual es disposa la publicació del conveni entre la Generalitat, a través de la Vicepresidència i Conselleria d'Igualtat i Polítiques Inclusives, la Universitat d'Alacant i la Fiscalia Provincial d'Alacant per al desenrotllament d'un programa de mediació en matèria d'intervenció socioeducativa i execució de mesures de medi obert amb menors infractors.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7731

Data del DOGV
:   01-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1363


Data del document
:   26-02-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 26 de febrer de 2016, del director general de Relacions amb les Corts, per la qual es disposa la publicació del conveni entre la Generalitat, a través de la Vicepresidència i Conselleria d'Igualtat i Polítiques Inclusives, la Universitat d'Alacant i la Fiscalia Provincial d'Alacant per al desenrotllament d'un programa de mediació en matèria d'intervenció socioeducativa i execució de mesures de medi obert amb menors infractors. [2016/1363]  
La Generalitat, a través de la Vicepresidència i Conselleria d'Igualtat i Polítiques Inclusives, la Universitat d'Alacant i la Fiscalia Provincial d'Alacant han subscrit, prèvia tramitació reglamentària, el dia 16 de desembre de 2015, el conveni per al desenvolupament d'un programa de mediació en matèria d'intervenció socioeducativa i execució de mesures de medi obert amb menors infractors.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 166/2016 i que figura com a annex d'esta resolució.  
  
València, 26 de febrer de 2016.- El director general de Relaciones amb les Corts: Antonio Torres Salvador.  
  
  
Conveni de col·laboració entre la Generalitat, a través de la Vicepresidència i Conselleria d'Igualtat i Polítiques Inclusives, la Universitat d'Alacant i la Fiscalia Provincial d'Alacant per al desenvolupament d'un programa de mediació en matèria d'intervenció socioeducativa i execució de mesures   
de medi obert amb menors infractors  
  
Alacant, 16 de desembre de 2015  
  
Reunits  
D'una part, la vicepresidenta del Consell i consellera d'Igualtat i Polítiques Inclusives, Mónica Oltra Jarque, segons nomenament efectuat per Decret 8/2015, de 29 de juny, del president de la Generalitat, pel qual es nomena vicepresidentes, consellers, secretària i portaveu del Consell, en nom i representació de la Generalitat, per autorització del Consell d'11 de desembre de 2015.  
D'una altra part, el rector de la Universitat d'Alacant, Manuel J. Palomar Sanz, en nom seu i representació, d'acord amb el que disposa l'article 64.h, dels seus Estatuts, aprovats per Decret 25/2012, de 3 de febrer, del Consell (DOCV 6710, 09.02.2012).  
I d'una altra part, en representació de la Fiscalia, el fiscal superior de la Fiscalia de la Comunitat Valenciana, Antonio Montabes Córdoba, segons nomenament efectuat per Reial Decret 887/2013, de 8 de novembre (BOE 269, 09.11.2013), i el fiscal en cap de la Fiscalia Provincial d'Alacant, Jorge Ignacio Rabasa Dolat, segons nomenament efectuat per Reial Decret 308/2014, de 5 de maig (BOE 110, 06.06.2014).  
Totes les parts es reconeixen mútuament la necessària capacitat jurídica i d'obrar per a aquest atorgament en les representacions que posseïxen i acrediten.  
  
MANIFESTEN  
Primer. Que la Vicepresidència i Conselleria d'Igualtat i Polítiques Inclusives és el departament del Consell a què correspon exercir les atribucions sobre el menor infractor derivades de l'aplicació de la Llei Orgànica 5/2000, de 12 de gener, reguladora de la responsabilitat penal dels menors.  
Segon. Que la Universitat d'Alacant és un centre d'ensenyança superior i d'investigació que té entre els seus fins estimular l'estudi i el respecte dels valors inherents a la persona, en particular, la llibertat, la igualtat, la no-discriminació, el pluralisme, la tolerància i l'esperit crític, fomentar la investigació i promoure la transferència del coneixement al desenvolupament social, així com desenvolupar activitats d'extensió universitària dirigides a tots els membres de la comunitat universitària i a la societat en general, a fi de contribuir a la difusió del coneixement i la cultura, la igualtat entre home i dones, la promoció de l'esport, la millora de la qualitat de vida i la protecció del medi ambient, com a pressupostos del progrés social.  
Tercer. Que el Ministeri Fiscal és un òrgan de rellevància constitucional amb personalitat jurídica pròpia, integrat amb autonomia funcional en el Poder Judicial, que exercix la seua missió per mitjà d'òrgans propis, d'acord amb els principis d'unitat d'actuació i dependència jeràrquica i amb subjecció, en tot cas, als de legalitat i imparcialitat.  
  
D'acord amb l'article 124.1 de la Constitució Espanyola, correspon al Ministeri Fiscal promoure l'acció de la justícia en defensa de la legalitat dels drets dels ciutadans i de l'interés públic tutelat per la llei, d'ofici o a petició dels interessats, així com vetlar per la independència dels tribunals i procurar davant d'aquests la satisfacció de l'interés social.  
  
En matèria de responsabilitat penal de menors, i de conformitat amb allò que disposa l'article 6 de la Llei Orgànica 5/2000, de 12 de gener, reguladora de la responsabilitat penal dels menors, correspon al Ministeri Fiscal la defensa dels drets que als menors reconeixen les lleis, així com la vigilància de les actuacions que hagen de realitzar-se en el seu interés i l'observança de les garanties del procediment.  
  
Quart. Que en el context d'aquesta llei revist un particular interés la reparació del dany causat i la conciliació amb la víctima, com a situacions que, per a aconseguir principi d'intervenció mínima, i amb el concurs mediador de l'equip tècnic, poden donar lloc al sobreseïment de l'expedient (arts. 19 i 27.3 de la Llei Orgànica 5/2000), o a la finalització del compliment de la mesura imposada en sentència (art. 51.3 de la Llei Orgànica 5/2000).  
Amb aquesta finalitat, l'article 8.7 del seu Reglament, aprovat per Reial Decret 1774/2004, de 30 de juliol, preveu que les entitats públiques podran posar a disposició del Ministeri Fiscal i els jutjats de Menors els programes necessaris per a realitzar les funcions de mediació.  
Cinqué. Que la Llei Orgànica 5/2000, en l'article 40.2 c), preveu expressament la possibilitat d'acordar la suspensió de l'execució de la decisió sota certes condicions, entre les quals es compta, si el jutge així ho establix, l'obligació de realitzar l'activitat socioeducativa recomanada per l'equip tècnic o l'entitat pública de protecció o reforma de menors, fins i tot amb el compromís de participació dels pares, tutors o guardadors del menor.  
L'article 8.1 del Reglament atribuïx a les comunitats autònomes la competència en l'execució de l'esmentada activitat.  
Sisé. Que els equips tècnics de la Vicepresidència i Conselleria d'Igualtat i Polítiques Inclusives adscrits a les fiscalies i els jutjats de Menors, formats per psicòlegs, educadors i treballadors socials, tenen la funció d'assistir tècnicament, en les matèries de la seua disciplina professional, els jutges de Menors i el Ministeri Fiscal, i poden informar sobre la possibilitat que el menor efectue una activitat reparadora o de conciliació amb la víctima, o proposar una concreta intervenció socioeducativa.  
D'acord amb l'article 19 de la Llei Orgànica 5/2000, correspon també a aquests equips tècnics realitzar les funcions de mediació entre el menor i la víctima o perjudicat, i informar el Ministeri Fiscal dels compromisos adquirits i del seu grau de compliment.  
Seté. La Llei Orgànica 5/2000, preveu la possibilitat d'imposar als menors infractors una sèrie de mesures que s'han anomenat de medi obert, perquè la seua execució no requerix l'ingrés dels menors en centres de reforma, la qual cosa permet dur a terme totes les actuacions previstes en el projecte individualitzat d'execució en el seu entorn sociofamiliar, i fer ús dels recursos normalitzats de l'àmbit comunitari. La mesura de prestacions en benefici de la comunitat consistix en la realització d'activitats no retribuïdes d'interés social o en benefici de persones en situació de precarietat. La mesura de realització de tasques socioeducatives obliga a participar en activitats específiques de contingut educatiu encaminades a facilitar el desenvolupament de la competència social.  
La Vicepresidència i Conselleria d'Igualtat i Polítiques Inclusives compta amb la col·laboració de diferents entitats locals i privades sense ànim de lucre per a l'execució de totes les mesures judicials de medi obert, on s'inclouen les prestacions en benefici de la comunitat i la realització de tasques socioeducatives.  
Huité. Per tot allò que s'ha exposat, les parts decidixen concretar la seua col·laboració per a la posada en marxa d'aquest acord, amb la finalitat de fer efectives les previsions de la Llei Orgànica 5/2000, pel que fa a la conciliació amb la víctima o perjudicat, la reparació del dany, la realització d'activitats i tasques socioeducatives i les prestacions en benefici de la comunitat.  
En conseqüència, havent arribat les parts al seu complet i total acord, decidixen subscriure aquest conveni de col·laboració d'acord amb les següents  
  
CLÀUSULES  
  
Primera. Objecte  
Constituïx l'objecte d'aquest conveni establir les bases de col·laboració entre la Generalitat, a través de la Vicepresidència i Conselleria d'Igualtat i Polítiques Inclusives, la Universitat d'Alacant i la Fiscalia Provincial d'Alacant per a contribuir al compliment efectiu de les disposicions de la Llei Orgànica 5/2000, de 12 de gener, reguladora de la responsabilitat penal dels menors, relatives a la conciliació amb la víctima o perjudicat, la reparació del dany, la realització d'activitats i tasques socioeducatives i les prestacions en benefici de la comunitat.  
  
  
Segona. Obligacions de les parts  
a) Obligacions de la Universitat d'Alacant.  
La Universitat d'Alacant, en funció de la seua disponibilitat real i efectiva de mitjans personals i materials, es compromet a:  
- Determinar el nombre de menors que, en cada moment, puguen disposar de plaça.  
- Proporcionar el personal i els recursos materials adequats per a col·laborar en la cerca d'una solució extrajudicial en els casos derivats per l'equip tècnic de la Vicepresidència i Conselleria d'Igualtat i Polítiques Inclusives adscrit a la Fiscalia i els jutjats de Menors d'Alacant.  
  
- Seleccionar conjuntament amb el departament competent en matèria de reeducació de menors de la Direcció Territorial d'Igualtat i Polítiques Inclusives d'Alacant, oït el tècnic responsable de l'execució de cada mesura, el recurs més adequat per a la realització de les tasques socioeducatives i les prestacions en benefici de la comunitat.  
  
- Presentar i explicar al menor l'activitat que haja de realitzar i comunicar al tècnic responsable del cas qualsevol incidència que es produïsca, així com la seua finalització i adequat compliment.  
- Impulsar la realització d'estudis d'investigació en el camp a què es referix el conveni.  
  
b) Obligacions de la Vicepresidència i Conselleria d'Igualtat i Polítiques Inclusives  
1. Correspon a l'equip tècnic de la Vicepresidència i Conselleria d'Igualtat i Polítiques Inclusives adscrit a la Fiscalia i als jutjats de Menors d'Alacant:  
- Valorar les circumstàncies personals del menor i la possibilitat de dur a terme una solució extrajudicial del cas, d'acord amb el procediment previst en l'article 5 del Reglament de la Llei Orgànica 5/2000.  
  
- Realizar les funcions de mediació entre el menor i la víctima o perjudicat, en aquells casos en què siga possible i convenient la conciliació o reparació directa o social del dany causat.  
- Seleccionar, conjuntament amb el personal de la Universitat d'Alacant, una activitat que permeta una solució extrajudicial del cas, i elaborar el projecte socioeducatiu d'aquesta, en què farà constar la seua naturalesa i objectius, el seu calendari de realització i els noms del tècnic responsable i de la persona designada per la Universitat.  
- Portar a terme el seguiment de l'activitat, llevat que es dispose una altra cosa en el seu projecte socioeducatiu.  
- Notificar al menor i a la seua família la suspensió de l'activitat, si és el cas, i informar el Ministeri Fiscal dels motius pels quals no han pogut dur a terme els compromisos aconseguits, als efectes del que disposen els articles 19.4 i 5 de la Llei Orgànica 5/2000.  
  
2. Correspon al departament competent en matèria de reeducació de menors de la Direcció Territorial d'Igualtat i Polítiques Inclusives d'Alacant:  
- Designar el tècnic responsable de l'execució de les mesures de realització de tasques socioeducatives i prestacions en benefici de la comunitat, i de l'elaboració del seu programa individualitzat d'execució.  
- Valorar juntament amb el tècnic designat la conveniència d'incloure alguna activitat organitzada per la Universitat d'Alacant en el programa individualitzat d'execució de les mesures de realització de tasques socioeducatives i prestacions en benefici de la comunitat, tenint en compte les circumstàncies personals del menor i les característiques del cas.  
- Seleccionar, conjuntament amb el personal de la Universitat d'Alacant, i oït el tècnic responsable de l'execució de la mesura, l'activitat a què es fa referència en l'apartat anterior.  
- Dur a terme el seguiment de l'execució d'aquestes mesures a través del professional designat, comunicant les incidències que puguen sorgir al jutge de Menors i al Ministeri Fiscal.  
- Elaborar i tramitar a través del professional designat tots els informes previstos en l'article 13 del Reglament de la Llei Orgànica 5/2000.  
  
3. La Vicepresidència i Conselleria d'Igualtat i Polítiques Inclusives assumix tota la responsabilitat que poguera derivar-se pels actes dels menors en execució d'aquest conveni, i queda exempta la Universitat d'Alacant de cap responsabilitat.  
La Vicepresidència i Conselleria d'Igualtat i Polítiques Inclusives es compromet a mantindre les pòlisses de Responsabilitat Civil i d'Accidents ja subscrites per als menors susceptibles de participar en les activitats incloses en l'àmbit d'aplicació d'aquest Conveni. Les esmentades pòlisses preveuen una assegurança de responsabilitat civil i un altra d'accidents pels actes dels menors derivats a aquesta Conselleria pels òrgans corresponents de l'Administració de Justícia, en aplicació de la Llei Orgànica 5/2000, de 12 de gener, reguladora de la responsabilitat penal dels menors.  
  
Tercera. Obligacions econòmiques  
L'aplicació i execució d'aquest conveni, i s'hi inclouen amb aquesta finalitat tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Quarta. Publicitat  
Totes les activitats incloses en l'àmbit d'aplicació d'aquest conveni que siguen objecte de divulgació, difusió o publicació hauran de fer constar de forma expressa que es realitzen en virtut d'un conveni subscrit per la Vicepresidència i Conselleria d'Igualtat i Polítiques Inclusives, la Universitat d'Alacant i la Fiscalia Provincial d'Alacant (Secció de Menors).  
  
Cinquena. Òrgan Mixt de Seguiment i Control  
1. Per al seguiment d'aquest conveni, es constituirà una Comissió Mixta de Seguiment que estarà integrada per un màxim de dos representants de la Universitat d'Alacant, dos de la Fiscalia Provincial d'Alacant i dos de la Vicepresidència i Conselleria d'Igualtat i Polítiques Inclusives, que actuaran com a president i secretari de la comissió, i tindrà les funcions següents:  
a) Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes, i incloure-hi amb aquest efecte la solució, en primera instància, de les controvèrsies d'interpretació i compliment que puguen plantejar-se.  
b) Informar les parts dels retards i incidències que es puguen presentar durant l'execució del conveni, així com, si és el cas, proposar les corresponents actualitzacions o modificacions en les anualitats derivades del retard.  
c) Realitzar una avaluació anual de les actuacions practicades i els resultats obtinguts, i emetre un informe o valoració final sobre el grau de compliment dels objectius consignats en el conveni.  
2. La comissió haurà de constituir-se dins dels dos mesos següents a la firma del conveni i estarà integrada preferentment per personal de perfil tècnic. Es reunirà ordinàriament amb periodicitat anual, i sempre que ho sol·licite una de les parts.  
3. La comissió remetrà una còpia de les actes, acords o informes que emeta en el desenvolupament de les seues funcions a la Direcció General de la Generalitat competent en matèria de reeducació de menors.  
  
Sisena. Vigència del conveni  
El conveni tindrà un termini de vigència de dos anys des del moment de la firma, i es podrà prorrogar expressament pel mateix període de temps per acord de les parts.  
Constituirà motiu de resolució d'aquest conveni l'incompliment de qualsevol de les seues clàusules, el mutu acord de les parts, la denúncia unilateral expressa i per escrit de qualsevol de les parts amb un preavís d'un mes o la concurrència de qualsevol altra causa prevista en la legislació vigent  
  
Setena. Caràcter del conveni  
Aquest Conveni té naturalesa juridicoadministrativa, corresponent a l'ordre jurisdiccional contenciós administratiu el coneixement de les qüestions litigioses que pogueren sorgir en la seua interpretació i compliment.  
  
Sota els termes esmentats i en prova de conformitat, subscriuen les parts aquest conveni, en sis exemplars, al lloc i en la data indicats en l'encapçalament.  
  
La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
El rector de la Universitat d'Alacant: Manuel J. Palomar Sanz.  
El fiscal superior de la Fiscalia de la Comunitat Valenciana: Antonio Montabes Córdoba.  
El fiscal en cap de la Fiscalia Provincial d'Alacant: Jorge Ignacio Rabasa Dolat.